Մելորի Փյու

**Մելորի Դայանա Փյու** (, ), ամերիկացի ֆուտբոլիստ, «Չիկագո Ռեդ Սթարզ»-ի և ԱՄՆ-ի ֆուտբոլի ազգային հավաքականի խաղացող։ 2016 թվականի հունվարին նա դարձաել է ամենաերիտասարդ կինը, ով հանդես եկավ ԱՄՆ ազգային հավաքականում օլիմպիական ընտրական մրցաշարի ժամանակ։

Մինչև 17 և մինչև 20 տարեկանների հավաքականների կազմում հանդես գալուց հետո Փյուն առաջին անգամ հանդես է եկել ԱՄՆ մեծահասակների հավաքականում 2016 թվականի հունվարի 23-ին Իռլանդիայի հավաքականի դեմ ընկերական խաղում։ Նախկինում ամենաերիտասարդ ֆուտբոլիստը, ով իր նորամուտը նշեց ազգային հավաքականում, 2002 թվականին եղել է Հիզեր Օ’Ռեյլին։ Մելորին իր առաջին խաղում գոլի հեղինակ է դարձել 83-րդ րոպեին՝ դառնալով 19-րդ ֆուտբոլիստը, ով գոլ է խփել նորամուտի խաղում։

Փյուն ներկայացրել է ԱՄՆ-ն Ռիո դե Ժանեյրոյում 2016 թվականի ամառային Օլիմպիական խաղերում։ Փյուն աչքի ընկավ Կոլումբիայի դարպասը խփած գոլով՝ ԱՄՆ-ին առաջ մղելով 2:1 հաշվով, իսկ ինքը՝ Մելորին, դարձավ օլիմպիական խաղում գոլ խփած ԱՄՆ ամենաերիտասարդ ֆուտբոլիստը։ Փյուն 21 տարեկան հասակում ներկայացրել է Միացյալ Նահանգները 2019 թվականի աշխարհի գավաթի խաղարկությունում։

2017 թվականի ապրիլի 17-ին Փյուն հայտարարեց, որ կհրաժարվի Կալիֆորնիայի համալսարանի խաղից և անմիջապես կդառնա պրոֆեսիոնալ։ 2017 թվականի մայիսի 13-ին հայտարարվեց, որ Մելորի Պյուն պայմանագիր է կնքել «Վաշինգտոն Սփիրիթի» հետ այն բանից հետո, երբ ձախողվեցին բանակցությունները «Պորտլենդ Թորնսի» հետ։

## Վաղ տարիներ
Մելորին ծնվել է Լիթլթոնում՝ Կարենի և Հորաս Փյուի ընտանիքում։ Նա ունի ավագ քույր՝ Բրիաննան, և աղջիկները միասին մանկությունն անցկացրել են Հայլենդս Ռենչում։ Նրա մայրը զբաղվում էր միջքաղաքային վազքով, հայրը նույնպես զբաղվում էր վազքով և խաղում էր ֆուտբոլ։ Մեծանալով՝ Փյուն իր ավագ քրոջը՝ Բրիաննային, օրինակելի էր համարում, պատճառաբանելով, որ նա սկսել է զբաղվել ֆուտբոլով։ Նա սկսեց ֆուտբոլ խաղալ չորս տարեկանից, այնուհետև գնաց քրոջ հետքերով և ակումբային ֆուտբոլ խաղաց «Ռեալ Կոլորադոյի» հետ էլիտար ակումբների ազգային լիգայում։ Նա խաղացել է 11-ից 18 տարեկան տարիքային խմբերի ակումբների կազմում, իսկ ընդհանրապես սկսել է մինչև 5 տարեկան աղջիկների թիմում։ Փյուն օգնեց «Ռեալ Կոլորադոյին» նվաճել պետական տիտղոսները 2010 և 2011 թվականներին։ Բացի այդ, թիմը դուրս է եկել էլիտար ակումբների ազգային լիգայի եզրափակիչ 2013 և 2014 թվականներին։ Մինչև 16 տարեկանների մրցաշարերում «Ռեալ Կոլորադոն» նվաճեց նահանգի և տարածաշրջանի տիտղոսները և ազգային մակարդակով զբաղեցրեց երկրորդ տեղը։ Նույն թվականին Փյուն ճանաչվեց տարածաշրջանային մրցաշարի ամենաարժեքավոր խաղացող։

Փյուն սովորել է Հայլենդս Ռենչի «Մաունթին Վիստա» միջնակարգ դպրոցում 2012-2016 թվականներին։ Երեք մրցաշրջանների ընթացքում Փյուն դարձել է 47 գոլի և 23 գոլային փոխանցման հեղինակ։ Իր առաջին կուրսում Փյուն ընդգրկվեց Կոլորադոյի թիմում այն բանից հետո, երբ իր ակումբը տարավ դեպի պետական առաջնության հաղթանակ։ Երկրորդ կուրսում սովորելու ընթացքում, չնայած ազգային հավաքականում ընդգրկվելու պատճառով բաց թողեց իր դպրոցական խաղերի կեսից ավելին, նա օգնեց թիմին դուրս գալ նահանգի կիսաեզրափակիչ։ Որպես կրտսեր՝ Փյուն 18 խաղում դարձել է 24 գոլի և 12 գոլային փոխանցման հեղինակ։ Նա Gatorade-ի վարկածով դարձել է տարվա ֆուտբոլիստ 2014/2015 թվականներին և արժանացել է մի շարք այլ անհատական մրցանակների.

2016 թվականի հունվարին հաղորդվում էր, որ Փյուն հրաժարվել է համալսարանական թիմում խաղալուց և ցանկանում է դառնալ պրոֆեսիոնալ՝ պայմանագիր կնքելով «Պորտլենդ Թորնսի» հետ։ Այդ շաբաթ ավելի ուշ նրա հայրը ասաց, որ տեղեկատվությունը կեղծ է, և Փյուն կմիանա Կալիֆոռնիայի համալսարանի Լոս Անջելեսի ֆուտբոլային թիմին, ինչպես նախապես պլանավորված էր։ 2016-ի հուլիսին հայտարարվեց, որ նա հետաձգել է իր ընդունելությունը Լոս Անջելեսի Կալիֆոռնիայի համալսարան մինչև 2017-ի հունվար՝ Ռիոյի Օլիմպիական խաղերին և 2016-ի մինչև 20 տարեկանների աշխարհի առաջնությանը նախապատրաստվելու պատճառով։ 2017 թվականի սկզբին նա մասնակցել է համալսարանական մակարդակի մի քանի մրցույթների, բայց, ի վերջո, ոչ մի խաղ չի խաղացել և սկսել է պրոֆեսիոնալ կարիերա։

## Ակումբային կարիերա
### «Վաշինգտոն Սփիրիթ», 2017—2019
Երկար վեճերից հետո, թե որ թիմում կսկսի խաղալ Փյուն, նա պայմանագիր կնքեց «Վաշինգտոն Սփիրիթի» հետ 2017 թվականի մայիսի 13-ին։ Նա թիմի կազմում իր նորամուտը նշել է 2017 թվականի մայիսի 20-ին «Կանզաս Սիթիի» դեմ խաղում։ Փյուն իր դեբյուտային մրցաշրջանում 6 գոլ է խփել և առաջադրվել է տարվա լավագույն նորեկ մրցանակին։

Փյուն շարունակել է խաղալ «Սփիրիթի» կազմում 2018 թվականի մրցաշրջանում։ Մայիսի 27-ին նա աջ ծնկի կապանների վնասվածք էր ստացել, ինչի պատճառով ստիպված էր բաց թողնել 8 խաղ։ Նա խաղադաշտ վերադարձավ օգոստոսի 5-ին «Սիեթլ Ռեյն» թիմի դեմ։

### «Սքայ Բլյու», 2020
2020 թվականի հունվարի 16-ին Փյուն դրաֆթի ժամանակ տեղափոխվեց «Սքայ Բլյու»։ Նա նոր թիմում իր նորամուտը նշեց 2020 թվականի սեպտեմբերի 5-ին «Վաշինգտոն Սփիրիթի» դեմ խաղում՝ փոխարինման դուրս գալով 61-րդ րոպեին։ «Սքայ Բլյուն» հաղթեց 2:1 հաշվով, Փյուն փոխանցում կատարեց Մարգարեթ Պյորսին, ով հաղթական գոլ խփեց լրացուցիչ ժամանակում։

## Միջազգային կարիերա
### Երիտասարդական հավաքականներ
2011 թվականին Փյուն հայտարարել է Պորտլենդի ճամբարում խաղալու իր ցանկության մասին և նրան կանչել են «Հոում Դեպոտ Ցենտր» մարզումների՝ սեպտեմբերի 18-25-ը մինչև 14 տարեկան աղջիկների խմբի կազմում։ 2012 թվականին Փյուն մասնակցել է մինչև 15 տարեկանների ազգային հավաքականի փետրվարի 11-18-ը կայացած ուսումնամարզական հավաքին։

2013 թվականին Փյուն այցելել է մինչև 15 տարեկանների ազգային հավաքականի ուսումնամարզական հավաք Չուլա Վիստայի օլիմպիական մարզումների կենտրոնում, այնուհետև տեղափոխվել է մինչև 17 տարեկանների հավաքական և ապրիլի վերջին մեկնել Սան Խոսե՝ միջազգային մրցաշարի։ Մրցաշարից հետո Փյուն միացավ մինչև 17 տարեկանների հավաքականին՝ հունիսի 9-16-ը կայանալիք ուսումնամարզական հավաքի համար, այնուհետև ԿՈՆԿԱԿԱՖ-ի մինչև 17 տարեկանների կանանց առաջնությանը նախապատրաստվելու համար Փյուն հուլիսի 21-31-ը Կոլումբուսում մասնակցեց ևս մեկ ուսումնամարզական հավաքի։

2013 թվականի սեպտեմբերի վերջին Փյուն ընդգրկվել է մինչև 17 տարեկանների հավաքականի կազմում 2013 թվականի ԿՈՆԿԱԿԱՖ-ի կանանց առաջնության համար, որը տեղի է ունեցել Ջամայկայում հոկտեմբերի 30-ից նոյեմբերի 9-ը։ Մրցաշարի ընթացքում Փյուն առանցքային խաղացող էր և լավագույն ռմբարկու՝ հինգ գոլով և երեք գոլային փոխանցմամբ։ Նոյեմբերի 7-ին Մեքսիկայի դեմ կիսաեզրափակիչ խաղում ԱՄՆ-ը պարտվեց 11 մետրանոց հարվածաշարում՝ հիմնական ժամանակում 1:1 հաշվով ոչ-ոքիից հետո։ Մրցաշարում գրավելով երրորդ տեղը՝ ԱՄՆ-ը չի որակավորվել մինչև 17 տարեկանների 2014 թվականի աշխարհի առաջնությանը։

Փյուն 2014 թվականին մասնակցել է միջազգային մրցաշարի, որը կայացել է փետրվարին մրցաշարի եզրափակիչ խաղում փետրվարի 9-ին, որտեղ ԱՄՆ-ն հանդիպեց Ճապոնիայի հետ։ Խաղի ընթացքում Փյուն խփեց իր չորրորդ գոլը մրցաշարում, իսկ ԱՄՆ-ը հաղթեց 2:1 հաշվով և դարձավ գավաթակիր։

Փյուին հրավիրել են մինչև 20 տարեկանների ազգային հավաքական՝ փետրվարի 22-ից մարտի 2-ը կայանալիք ուսումնամարզական հավաքի, որն անցկացվել է Չինաստանի հետ խաղից առաջ։ 2014 թվականի օգոստոսին կայացած մինչև 20 տարեկանների աշխարհի առաջնությանը նախապատրաստվելու շրջանակներում մինչև 20 տարեկանների թիմը նույնպես մարզվել է մայիս և հուլիս ամիսներին, իսկ հունիսին մեկնել է Եվրոպա։ Հուլիսի 9-ից 23-ը թիմի եզրափակիչ հավաքից հետո Փյուն ընդգրկվեց հավաքականի կազմում մինչև 20 տարեկանների աշխարհի առաջնության համար։ 16 տարեկանում նա դարձավ խմբի ամենաերիտասարդ մասնակիցը։ Փյուն օգոստոսի 5-ին մասնակցեց Գերմանիայի դեմ մրցաշարի իր առաջին խաղի բոլոր 90 րոպեներին, օգոստոսի 8-ին Բրազիլիայի դեմ թիմի երկրորդ խաղում նա 27-րդ րոպեին աջ կոճի վնասվածք ստացավ և նրան փոխարինեց Թեյլոր Ռաչիոպպին։ Չնայած վնասվածքին, Փյուն խաղում էր մնացած խաղերում։ Օգոստոսի 16-ին ԱՄՆ-ի հավաքականը պարտվեց ԿԺԴՀ-ին և դուրս մնաց տիտղոսի համար պայքարից։

Փյուն 2015 թվականը սկսել է հունվարի 24-31-ը Սենֆորդում կայացած հավաքի ժամանակ։ Այդ ժամանակ էլ տեղի ունեցավ Մյունխենի «Բավարիայի» դեմ հանդիպումը, որին ԱՄՆ-ի մինչև 20 տարեկանների հավաքականը պարտվեց 0:4 հաշվով։ Փյուն մասնակցել է Լա Մանգայի մրցաշարին։ Առաջին խաղում Փյուն երկու գնդակ է խփել Նորվեգիայի դարպասը։ Փյուն հավաքականի ավագն էր մարտի 7-ին Նիդերլանդների դեմ թիմի երկրորդ խաղի ժամանակ, նա ամբողջ 90 րոպեն անցկացրեց մարտի 9-ին Շվեդիայի դեմ թիմի վերջին խաղում։

2015 թվականի նոյեմբերին Փյուն ընդգրկվել է ԿՈՆԿԱԿԱՖ-ի 2015 թվականի դեկտեմբերին կայանալիք առաջնության կազմում։ Փյուն թիմի ամենափորձառու խաղացողն էր և դարձավ ավագ։ Դեկտեմբերի 4-ին Մեքսիկայի դեմ առաջին խաղում Փյուն իրացրեց 11 մետրանոց հարվածը 20-րդ րոպեին, Միացյալ Նահանգները որակավորվեց մինչև 20 տարեկանների աշխարհի գավաթի խաղարկության համար՝ դեկտեմբերի 11-ին կիսաեզրափակչում Հոնդուրասին հաղթելուց հետո։ Եզրափակիչում ԱՄՆ-ը 1:0 հաշվով առավելության հասավ Կանադայի նկատմամբ։ Մրցաշարի արդյունքներով Փյուն պարգևատրվել է «Ոսկե խաղակոշիկով» և «Ոսկե գնդակով»։ 18 դեկտեմբերին նա դարձավ ԱՄՆ-ի տարվա ամենաերիտասարդ ֆուտբոլիստը։

Չնայած այն հանգամանքին, որ 2016 թվականին Փյուն արդեն մեծահասակների ազգային հավաքականի կազմում էր, նա 18 տարեկանում դեռ իրավունք ուներ մասնակցելու մինչև 20 տարեկանների աշխարհի առաջնությանը։ Վերադառնալով Օլիմպիական խաղերից՝ Փյուն մասնակցել է երիտասարդական հավաքականի հավաքին և դարձել ԱՄՆ-ի հավաքականի ավագը աշխարհի առաջնությունում։ Նոր Զելանդիայի դեմ խմբային փուլի երկրորդ խաղում ԱՄՆ-ն հաղթեց 3:1 հաշվով, Փյուն դարձավ գոլի հեղինակ և ճանաչվեց հանդիպման լավագույն ֆուտբոլիստ։

Մասնակցելով մինչև 20 տարեկանների աշխարհի առաջնությանը և 2016 թվականի ամառային Օլիմպիական խաղերին՝ Փյուն պատմություն կերտեց՝ դառնալով ԱՄՆ-ի առաջին կինը, ով նույն տարում խաղացել է երկու մրցաշարերում։

### Մեծահասակների հավաքական
#### 2016
աջից|մինի| Փյուն ԱՄՆ-ի ազգային հավաքականի խաղում Նոր Զելանդիայի դեմ խաղում, 2017 թվականի սեպտեմբերի 19-ին
Կանանց մինչև 20 տարեկանների հավաքականի հետ հաջող ելույթից հետո Փյուն հրավիրվել է մեծահասակների հավաքական 2016 թվականին։ 2016 թվականի հունվարի 23-ին Փյուն առաջին անգամ խաղաց մեծահասակների հավաքականում Իռլանդիայի հետ խաղում՝ 58-րդ րոպեին փոխարինելով Ալեքս Մորգանին։ Նա դարձավ ամենաերիտասարդ ֆուտբոլիստը, ով իր նորամուտը նշեց ազգային հավաքականում Հիզեր Օ’Ռեյլիից հետո 2002 թվականին, ինչպես նաև դարձավ 19-րդ ֆուտբոլիստը, ով գոլի հեղինակ դարձավ դեբյուտային խաղում։ Դա տեղի ունեցավ 83-րդ րոպեին, իսկ ԱՄՆ-ի հավաքականը հաղթեց 5:0 հաշվով։

Նա ընդգրկվել է 2016 թվականի ԿՈՆԿԱԿԱՖ-ի կանանց օլիմպիական որակավորման մրցաշարի հավաքականի կազմում՝ դառնալով այդ մրցաշարերի ամենաերիտասարդ խաղացողը։ Փետրվարի 10-ին Կոստա Ռիկայի դեմ թիմի մեկնարկային խաղում Փյուն 68-րդ րոպեին փոխարինեց Կրիստալ Դանին։ Երկրորդ խաղում նա 75-րդ րոպեին փոխարինեց Ալի Կրիգերին, իսկ ԱՄՆ-ն 1:0 հաշվով հաղթեց Մեքսիկային։ Փետրվարի 15-ին Պուերտո Ռիկոյի դեմ խաղում Փյուն առաջին անգամ խաղադաշտ է դուրս եկել մեկնարկային կազմում, նա 6-րդ րոպեին արդյունավետ փոխանցում է կատարել, իսկ 18-րդ րոպեին Պուերտո Ռիկոյի ֆուտբոլիստ Սելիմար Պագանը տուգանային հրապարակում հարվածել է Փյուին։ Մելորի Փյուի վաստակած 11 մետրանոցը իրացրեց Քարլի Լլոյդը։ Մելորին մեկնարկային կազմում էր Տրինիդադ և Տոբագոյի դեմ փետրվարի 19-ին կայացած խաղում, իսկ ԱՄՆ-ն հաղթեց այդ խաղում և նվաճեց Ռիո դե Ժանեյրոյում կայանալիք 2016 թվականի Օլիմպիական խաղերի ուղեգիր։ Փյուն առաջին րոպեներից խաղում էր նաև Կանադայի դեմ եզրափակչում, որում ԱՄՆ-ն հաղթեց 2:0 հաշվով։

Փյուն ընդգրկվել է հավաքականում SheBelieves Cup 2016-ում, որը տեղի է ունեցել մարտի 3-ից 9-ը։ Նա խաղացել է Անգլիայի դեմ, իսկ Ֆրանսիայի դեմ խաղում գոլային փոխանցում է կատարել։ Նա նաև հայտնվել է Գերմանիայի դեմ մրցաշարի եզրափակիչ խաղում, որում ԱՄՆ-ն հաղթել է 2:1 հաշվով։

Փյուն հայտարարվել էր Կոլումբիայի դեմ ապրիլի սկզբին կայանալիք խաղերին։ Ապրիլի 6-ին նա ազգային հավաքականում խփեց իր երկրորդ գնդակը Կարլի Լլոյդի փոխանցումից հետո։ Վեց րոպե անց նա ինքն է փոխանցում կատարել Լլոյդին, որը կրկնապատկել է ԱՄՆ-ի առավելությունը։ Ապրիլի 10-ին Կոլումբիայի դեմ երկրորդ խաղում Մելորին խաղաց ամբողջ 90 րոպեն։ Փյուն ցուցակում էր կարճ ուսումնամարզական հավաքի համար՝ հունիսի սկզբին Ճապոնիայի դեմ երկու խաղերի ևս մեկ շարքից առաջ։ Նա մասնակցել է հունիսի 2-ին Կոմերս Սիթիում կայացած առաջին խաղի բոլոր 90 րոպեներին և գոլային փոխանցում է կատարել 27-րդ րոպեին։ Հիվանդության պատճառով Մելորին բաց թողեց երկրորդ հանդիպումը հունիսի 5-ին։

#### Ամառային Օլիմպիական խաղեր 2016
2016 թվականի հուլիսի 12-ին Փյուն ընդգրկվել է Ռիո դե Ժանեյրոյի 2016 թվականի Օլիմպիական խաղերի ԱՄՆ-ի հավաքականի կազմում։ Նա իր դեբյուտը կատարեց Օլիմպիական խաղերում օգոստոսի 3-ին՝ Նոր Զելանդիայի դեմ բացման խաղում։ Օգոստոսի 9-ին Փյուն փոխարինեց Մեգան Ռապինոյին Կոլումբիայի դեմ խմբային վերջին խաղի 33-րդ րոպեին։ Փյուն գոլի հեղինակ է դարձել 59-րդ րոպեին՝ դառնալով օլիմպիական խաղերում գոլ խփած ԱՄՆ ամենաերիտասարդ ֆուտբոլիստը։ Նա առաջ մղեց ԱՄՆ-ին, սակայն հանդիպումն ավարտվեց ոչ-ոքի՝ 2:2 հաշվով։ Քառորդ եզրափակչում Փյուն դուրս եկավ օգոստոսի 12-ին Շվեդիայի դեմ խաղի առաջին րոպեներից։ Հանդիպման հիմնական ժամանակից հետո հաշիվը 1:1 էր, իսկ Փյուն 114-րդ րոպեին փոխարինեց Լինդսի Հորանին։ ԱՄՆ-ն 11 մետրանոցներով պարտվեց Շվեդիային։

#### 2018
2018 թվականի հունիսի 8-ին Փյուն վնասել է աջ ծունկը։ Նա վերադարձավ 2018 թվականի օգոստոսի 31-ին Չիլիի դեմ խաղում։ ԱՄՆ-ն հաղթեց 3:0 հաշվով, Փյուն գոլային փոխանցում կատարեց Քրիստեն Պրեսսին, ով խփեց երրորդ գոլը։

#### 2019
Փյուն խփել է տարվա առաջին գոլը Ֆրանսիայի դեմ խաղում, որը ամերիկուհիները պարտվել են 1:3 հաշվով։ Նա խաղացել է SheBelieves Cup 2019-ում, որտեղ ԱՄՆ-ն զբաղեցրել է երկրորդ տեղը։ Ապրիլի 4-ին Փյուն իր կարիերայի երկրորդ դուբլը ձևակերպեց Ավստրալիայի դեմ խաղում, իսկ ԱՄՆ-ը հաղթեց 5:3 հաշվով։ Ընդ որում, Մելորին խաղադաշտ է դուրս եկել 67-րդ րոպեին, իսկ գոլ է խփել դրանից 37 վայրկյան անց։ Փյուն նաև գոլով աչքի ընկավ Մեքսիկայի դեմ խաղում՝ աշխարհի 2019 թվականի առաջնությունից առաջ։

##### Աշխարհի առաջնություն 2019
Փյուն հրավիրվել է ազգային հավաքական 2019 թվականի աշխարհի գավաթի համար և խփել է իր առաջին գոլը Թաիլանդի դեմ խաղում 2019 թվականի հունիսի 11-ին։ Նա մասնակցել է խմբային փուլի բոլոր երեք խաղերին Թաիլանդի, Չիլիի և Շվեդիայի դեմ։

#### 2020
Փյուն ընդգրկվել է ազգային հավաքականում SheBelieves Cup 2020-ում։ Մրցաշարի երրորդ և վերջին խաղում Ճապոնիայի դեմ ԱՄՆ-ն հաղթեց 3:1 հաշվով։ Փյուն փոխանցում է կատարել Լինդսի Հորանին։ Նա վնասվածքի պատճառով չի կարողացել մասնակցել ազգային հավաքականի հավաքին, որը տեղի է ունեցել 2020 թվականի հոկտեմբերի 18-28-ը։

## Մշակույթում
### ԶԼՄ
2017 թվականի մայիսին Nike-ը հայտարարեց Փյուի հետ երկարաժամկետ գործընկերության ստորագրման մասին՝ այն անվանելով «ֆուտբոլային երևույթ»։ Այդ ժամանակից ի վեր նա մասնակցել է Nike-ի մի քանի ակցիաների, այդ թվում՝ *Dream With Us-*ի գովազդներին՝ որպես *Just Do It* արշավի մի մաս.

2019 թվականին Փյուն մասնակցել է *Gatorade*-ի երկու առաջխաղացման՝ *Bring The Heat*-ը Լիոնել Մեսսիի մասնակցությամբ և *Every Day is Your Day-*ը Միա Հեմմի մասնակցությամբ։

Փյուն ներկայացվել է *ՖԻՖԱ 21* տեսախաղում։

## Ծանոթագրություններ

Կատեգորիա:Ամերիկացի կին ֆուտբոլիստներ
Կատեգորիա:Կանանց ֆուտբոլի հարձակվողներ
Կատեգորիա:2019 ՖԻՖԱ-ի կանանց աշխարհի գավաթի խաղարկության մասնակիցներ
Կատեգորիա:2024 թվականի Ամառային օլիմպիական խաղերի չեմպիոններ
Կատեգորիա:Ֆուտբոլի աշխարհի չեմպիոններ
Կատեգորիա:ԱՄՆ-ի ֆուտբոլի հավաքականի ֆուտբոլիստներ